Pengene væltede hurtigt ind, da en 22-årig mand fra Frederikshavns-området tilbage i 2019 slog sig ned som handelsmand i stor stil på platforme som DBA og Gul & Gratis. Overskud var der også i biksen, for vareomkostninger var der ingen af. Den 22-årige havde nemlig slet ingen af de varer, han solgte online. Fredag kommer regningen til gengæld, for her står den 22-årige tiltalt i retten i Hjørring for omfattende økonomisk bedrageri. Sagen omfatter i alt 47 anklagepunkter, hvor den 22-årige i alt formåede at svindle sig omkring 25.000 kroner i alt. Den 22-årige startede som sagt den lidt for kreative forretningsmodel op i sommeren 2019, og den kørte til sommeren 2020, da fortiden indhentede ham, og politiet sørgede for at sætte en stopper for svindlen. Langt de fleste punkter i anklageskriftet handler om, at den 22-årige satte ting til salg på DBA eller Gul & Gratis. Der var tale om alt fra airpods og Playstation til Harry Potter-bøger og til priser fra et par hundrede kroner til 1200-1300 kroner. Det var med andre ord mange bække små, der gjorde, at den 22-årige ulovligt fik i alt omkring 25.000 kroner i kassen, før han blev stoppet. Sagen kører som en tilståelsessag, hvilket betyder, at den 22-årige tilsyneladende kan erklære sig skyldig i alle anklager, når han møder op i retten i Hjørring fredag morgen.

Referat:
En 22-årig mand var lidt for kreativ, da han startede sin onlinehandel op. Han havde nemlig ingen af de varer, som han havde sat til salg.